钦定古今图书集成/方舆汇编/职方典/第1327卷 > 惠州府城池考 通志
## 钦定古今图书集成/方舆汇编/职方典/第1327卷 > 惠州府城池考 通志

本府。〈归善县附郭。〉

惠州府城池　，宋、元旧筑甚隘。明洪武三年，知府万迪率千户朱永拓之，高一丈八尺，周围一千二百五十五丈。为七门：曰惠阳，曰合江，曰东昇，曰西湖，曰朝京，曰横冈，曰会源。上为敌楼。嘉靖十七年，飓风倾圮雉堞。二十年，知府李𤣱重修。三十五年，知府姚良弼、通判吴晋增筑之。军城自水门起，至小西门都督坊止，长三百八丈五尺。民城自本坊起至武安坊止，长三百五十七丈九尺。各增高三尺。

皇清顺治八年重修。

归善县城池　：明嘉靖四十四年，庠生刘确、乡民黎俸等，请建“东平民城” 防守地方。万历三年城成。六年，知县林民止迁县，遂为官城，高一丈六尺，周围阔一千五十丈，雉堞一千五百六十五。为门四：东曰辅阳，南曰龙兴，西曰通海，北曰娱江。关二，便门二，窝铺九。龙兴旧曰“兆祯” ，当县庠之冲。万历二十四年，知府程有守、知县邓镳移改于少东。

皇清顺治十七年，知县武荩重修。

平海守御千户所城　在归善县内外管海滨，明洪武二十七年始建。周围五百二十丈，雉堞八百七十一。城辟四门，门上有敌楼、角楼四，窝铺七，环城有池。

外州县

博罗县城池　，故无城，环治仅土墙，简陋甚。明成化二十三年，按察使陶鲁始建城。弘治九年，佥事王相复即城西辟地二百五十步，为今城，因“榕溪为池。城高一丈七尺，周围七百丈有奇，门五，各有敌楼、窝铺一十六。” 嘉靖四十二年，知县胡郁增高四尺。万历八年，知县张守为重修。二十二年，知县邓以诰大修之。

皇清康熙六年六月，知县胡大定修复南门。十年、《八》

月，知县杨硕捐俸修“大东门城楼窝铺。”

长宁县城池　在君子嶂下。明隆庆三年，立县治鸿雁洲，尚未有城。万历改元，知县陈立中乃即今所，控其要害而城之，周四百八十丈，高二丈有奇，厚称之。为门三，各建楼。北临山，有楼无门。

永安县城池　，明隆庆四年，以阳江县主簿林天赐署县，筑城，五年而城成。周六百四十丈，高二丈，雉堞一千三百一十七，门四，上各建楼。水关二，北为上关，西南为下关。黄花沟水入上关注城中，从下关出城外。

海丰县城池　，旧惟土城，在今城外东一里。元至正末废。明洪武二十七年，备倭都指挥花茂始议“建城高一丈五尺，周围三百九十丈六尺，雉堞七百八十一，门四，各有敌楼。正德十五年，千户李纲修四门及西北城楼，寻圮。嘉靖十年，知县陈一善重建。三十七年，倭警，知县张济时加筑三尺女墙，高五尺，塞北门以便防守，外复筑土墙七尺。万历十二年，知县陈汝凤筑偃月城，加以女墙，为楼五，为门八。其池深广一丈，岁久湮塞。正德五年，重濬之。嘉靖中，知县张济时复濬之，广二丈，深七尺，障东北隅沟水潴之。” 碣石卫城　，在海丰县东一百二十里，明洪武二十七年，都指挥花茂建，高二丈，厚一丈八尺，周围一千一百二十丈，雉堞二千二百六十二，敌楼四。楼下辟门池，深一丈，广一丈二尺。捷胜守御千户所城　，在海丰县南八十里，明洪武二十八年筑，高一丈，厚一丈五尺，周围四百七十二丈，雉堞九百四十，敌楼四。楼下辟门池，深一丈，广八尺。

皇清康熙八年春，碣石镇城成。

甲子门守御千户所城　在海丰县东二百五十里。明洪武间，千户盛玉筑，高一丈八尺，厚一丈五尺。周围五百九十丈，雉堞一千一百八十，敌楼四。楼下辟门池，深一丈，广八尺。

龙川县城池　，明洪武二十一年，守御千户李

贤始建古循州，原有城，历代兴废不常。至是，都指挥花茂请立守御千户所，而贤至，始筑之。弘治元年，按察使陶鲁修筑今城，高一丈八尺，周围七百二丈三尺，雉堞九百八十四门，上有敌楼，外有月城。正德三年，知县傅鼎、千户吴德润分砌月城及四门。嘉靖四十四年，寇乱，兵备副使王化辟北门以便北之避寇者。万历六年，参议李盛春增高城垣三尺，扩马路八尺，其池深八尺，广如之。万历中，知县林庭植复濬之。

皇清康熙六年，知县彭峻龄捐修城楼三座，整砌周

围雉堞

长乐县城池　，“明洪武二十年，知县陈坚始筑城，周围六百三十四丈，高二丈，辟四门，门各有楼。嘉靖元年，佥事施儒以城隘，辟其南，广四百二十五丈。三十一年，佥事尤瑛大修筑，增敌楼二十九座，四门各易以砖，池深七尺，广二丈。” 兴宁县城池　，“明成化三年，知县秦宏始建城，高一丈八尺有奇，周围六百二十六丈” 有奇。辟四门，门有敌楼，东曰“平远” ，南曰“迎熏” ，西曰“阜民” ，北曰“拱辰。” 门内有兵马司，跨壕为梁。嘉靖四十年，寇乱，知县陈其箴增修城垣，加建重门，其池深七尺，广二丈。

连平州城池　在府治东北四百里。明崇祯六年，平九连山寇，总制熊文灿、巡按钱士廉题割河源、和平、长宁及翁源四邑地立州，辖河源、和平二县。司理吴希哲督永安知县牟应绶、长宁知县陈国祯营缮，经始于崇祯六年十月，逾年冬告成。周围六百三十五丈，高二丈一尺，厚一丈六尺，雉堞一千一百五十有九，门四：东曰“镇连” ，西曰“镇英” ，南曰“玉骢” ，北曰“彩凤。” 每门加瓮。城横十九丈，高二丈一尺。旁开两门，一虽设常关，上各建楼。缔造之初，规画井然，昔为蛇豕窜伏之窟。启辟后，屹然一巍镇矣。

河源县城池　，齐、宋俱据桂干为城，而枝布为三郭环之，素称佳丽。元末，城陷于寇，因废。明初，乃即中下二郭间，滨江为城。隆庆五年，民遭水患，兵宪王化从民议，建复古城，卜依桂山向东北，邑焉。知县林大黼奉檄鸠工，筑北城垣。亡何迁去。万历六年，知县曾守愚循旧基筑城，广七百丈，为门四，俱有楼。南门不利，加中东门，移南楼于上。万历十年，民遭水患，视隆庆五年尤甚。知县汤民仰始与民迁居，然水患虽平，城失其险。万历甲午，邑人参政李焘请制府陈蕖捐军饷二百金，就下埠筑基畜水，城赖以固。

和平县城池　：明正德十四年，南赣都御史王守仁檄惠州同知莫相建城高一丈八尺，周围四百五十丈，雉堞九百九十二，门三：东曰迎流，西曰通津，南曰南熏，各有敌楼。北负高岭，无门，建楼曰“拱极。” 嘉靖三十七年，督捕通判洪章因民避贼，城居湫隘，拓城垣四百馀丈，雉堞三百有馀，开跃龙、永和二门，敌楼二座。万历元年，知县陈文彬易新旧城楼以砖，极其完固，池深七尺。嘉靖十三年，知县梁鼒复侵地，益濬之。